Veiligheidskarstoeltjie nie 'n lastigheid nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Veiligheidskarstoeltjie nie 'n lastigheid nie
Veiligheidskarstoeltjie nie 'n lastigheid nie
Vir 'n besige ouer is dit soms 'n beslommernis om elke keer as jy vinnig iewers heen moet ry eers die kinders in die stoeltjies te moet vasgespe. Ongeag wetgewing wat die gebruik van 'n karstoeltjie vir kinders onder drie verpligtend maak, ag bitter min mense dit nodig om hul kinders vas te maak wanneer hulle ry. Ja, dit is 'n lastigheid, maar statistiek wys waarom dit nodig is, selfs al ry jy net 'n blok vêr.
Kyk 'n bietjie soggens as jy die kinders gaan aflaai of iewers heen ry. Jy sien kleuters los op voorsitplekke, of agter teen die sitplek staan om beter te sien. Ouers gebruik verskonings soos "ons is besig in die oggend en dis 'n geskarrel om almal betyds klaar te kry", of "daar is net nie tyd vir 'n 'tantrum' omdat boetie nie vasgemaak wil wees nie'".
Baie ouers dink dit is veilig om hul baba in hul arms vas te hou of die kind op hul skoot te hou wanneer hulle ry. Navorsing het getoon dat jy minder as 'n halfsekonde het om te reageer as daar skielik rem getrap word of tydens 'n botsing. Jy sal dalk self aan iets vasgryp en jou kind laat los.
Op 30 April 2015 het wysigings aan die Nasionale Padverkeerswet (Wet 93 van 1996) in werking getree. Regulasie 213 by die wet bepaal dat dit van 1 Mei 2015 af onwettig is vir 'n kind van tot en met die ouderdom van drie jaar om in 'n motor op iemand se skoot te sit of om in die motor te staan of op enige manier in die motor te sit sonder dat hy of sy beveilig is.
Regulasie 213 beskryf die vereistes van 'n veiligheidsgordel binne-in 'n motor. Nommer 6(A) is by hierdie regulasies gevoeg om voorsiening te maak vir die beveiliging van kinders.
Nommer 8 van hierdie regulasie is ook gewysig en bepaal dat 'n kinderbeveiligingstoestel moet voldoen aan die standaardspesifikasie SABS 1340: Kinderbeveiligingstoestelle in motorvoertuie. Die toestel moet 'n goedkeuringsmerk bevat.
Wanneer jy 'n karstoeltjie kies, moet jy een kry volgens jou kind se gewig. As die kind op die verkeerde soort stoeltjie vir sy ouderdom of gewig vasgegespe is, of die bande of harnas nie behoorlik vas is of selfs te los is, is die kans groter dat die kind sal seerkry of selfs sal sterf in die geval van 'n ongeluk.
Volgens Wheels Well is karstoeltjies ontwerp om kinders veilig te hou en hulle kan kindersterftes met tot 71% en beserings met 67% verminder indien dit reg gebruik word. Besoek gerus https://www.wheelwell.org.za/.
Volgens Russel Meiring, kommunikasiebeampte van ER24, is daar al verskeie kere bewys dat sitplekgordels lewens red. Kinders kan ernstige beserings opdoen en selfs sterf as hulle nie behoorlik vasgemaak is nie en die motor in 'n ongeluk betrokke is. Moenie dink jou kinders sal niks oorkom as jy net gou kafee toe ry nie. Ongelukke gebeur enige plek enige tyd.
Wenke vir die gebruik van karstoeltjies
Volg altyd die vervaardiger se aanwysings wanneer jy 'n karstoeltjie installeer of jou kind daarin plaas.
Maak seker die stoeltjie voldoen aan die nodige veiligheidstandaarde.
Die bande moet pas en nie te slap of te styf wees nie.
Bande moet onder die skouers wees as jou kind agtertoe kyk en bo die skouers as hy vorentoe kyk.
Maak seker die bande is nie gedraai nie want dit kan die doeltreffendheid daarvan tydens 'n botsing verlaag.
As jy 'n tweedehandse karstoeltjie koop, doen dit net as jy sy geskiedenis ken of weet dit kom van 'n goeie bron af. Moenie 'n stoeltjie koop wat in 'n ongeluk was of waarvan die bande, gespes of vashegpunte verweer is nie.
Probeer om jou kind so lank as moontlik in die agtertoekykposisie laat sit. Die posisie word aanbeveel tot op driejarige ouderdom, maar dit moet verkieslik langer gebruik word.
As die kind agtertoe kyk en daar is 'n botsing van voor, word die impak van die botsing oor sy hele rug en kop versprei. As hy vorentoe kyk, is sy kop meer blootgestel.
Maak seker die karstoeltjie wip nie vêrder as 2,5 cm vorentoe of sywaarts nie.
Speelgoed kan jou kind tydens 'n botsing beseer, dus moet dit sag wees.
Stel 'n goeie voorbeeld en gespe altyd vas.
Alhoewel karstoeltjies 'n baie duur item is, kan daar nie 'n prys op 'n kind se lewe geplaas word nie. Spyt kom altyd te laat. Elke kind moet in 'n karstoeltjie in 'n voertuig vasgegespe word.
'n Solidariteit Beroepsgilde is 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om beroepe te beskerm, vir jongmense loopbaangeleenthede te skep, as waghond toesig te hou oor die beroep, en met werkbare oplossings vir uitdagings vorendag te kom. Vir meer inligting besoek gerus https://gildes.solidariteit.co.za/.